*Pressemeddelelse 24. august 2021*

**Ny direktør for Bygma Nykøbing F**

**Ole Flibo er pr. 1. september 2021 udnævnt til direktør for Bygma Nykøbing F. Han har indtil tiltrædelsen i Nykøbing F været direktør for Bygma Hvalsø**.

Når Bygma Nykøbing F den 1. september får ny direktør, er det en erfaren og branchekendt trælastprofil, der kommer til at stå for den daglige ledelse. Ole Flibo har været ansat i Bygma i 18 år, de seneste 14 år som filialchef/trælastdirektør. Det har både givet ham lang ledelseserfaring og et indgående kendskab til Bygma.

**Erfaring fra flere trælaster**En uddannelse som isenkræmmer gav Ole Flibo et afsæt som sælger. Han er søn af en tømrermester, så trælastbranchen trak, og efter udstået læretid blev han ansat i Rønnede Trælast. Siden kom han til en anden aktør i branchen, først som sælger og derefter som salgschef. Karrieren fortsatte i Bygma Haslev, og efter nogle år kunne Ole Flibo overtage ledelsen af sin første arbejdsplads i Rønnede, som nu var blevet en del af Bygma. I årene der fulgte, nåede Ole Flibo også at være filialchef for Bygma Hårlev inden han for 7 år siden kom til Bygma Hvalsø som direktør. Under Flibos ledelse fordoblede Bygma Hvalsø sin omsætning.

**Skal lede proff-forretning**   
Det er disse erfaringer, der har været med til at ruste Ole Flibo til at overtage direktørposten i Bygmas nyeste, danske erhvervelse Bygma Nykøbing F, som har været en del af Bygma-koncernen siden april i år. Forretningen henvender sig primært til professionelle kunder og er en betydelig aktør på markedet for byggematerialer på Lolland-Falster.

**Kundeservice og personalepleje**  
I Bygma Nykøbing F vil Ole Flibo have fokus på kundeservice og personalepleje. ”Faktisk hænger de to ting uløseligt sammen. Medarbejdernes trivsel smitter notorisk af på kunderne, og deres lyst til at handle i forretningen. Jeg fornemmer, at der er en god stemning blandt de ca. 35 medarbejdere, og det vil jeg gøre mit til at fastholde, så de nye kollegaer forbliver velintegrerede i Bygma. Jeg vil i den kommende tid tage rundt til kunderne for at hilse på og skabe tryghed omkring de aftaler, der er indgået. Jeg ser desuden frem til at engagere mig i det lokale erhvervsliv.”

*Privat bor Ole Flibo i hus i Næstved med sin hustru Anja. Sammen har de 3 døtre på 21,21 og 26 år. Han holder af at fiske fra sin båd, der ofte stævner ud fra Klintholm Havn på udkig efter laks. Her kommer trælastdirektøren helt ned i gear mellem de ofte travle arbejdsdage.*

***Fakta om Bygma Gruppen A/S:****Bygma Gruppen A/S beskæftiger ca. 2.500 medarbejdere fordelt på ca. 100 forretningsenheder i hele Norden. Koncernen er den største danskejede leverandør til byggeriet med aktiviteter inden for salg og distribution af byggematerialer. Bygma Gruppen A/S omsatte i 2020 for 9,4 mia. kr.*

Billedtekst

Ole Flibo er pr. 1. september 2021 udnævnt til direktør for Bygma Nykøbing F

